b'\n_START_ARTICLE_\nWordfast\n_START_SECTION_\nYritys\n_START_PARAGRAPH_\nYves Champollion perusti Wordfast LLC:n Pariisissa vuonna 1999. Yrityksen p\xc3\xa4\xc3\xa4konttori sijaitsee New Yorkissa, ja kaksi muuta toimipistett\xc3\xa4 sijaitsevat Pariisissa ja \xc3\x9ast\xc3\xad nad Labemissa, T\xc5\xa1ekiss\xc3\xa4._NEWLINE_K\xc3\xa4\xc3\xa4nn\xc3\xb6smuistiohjelmien kehitt\xc3\xa4misen ohella Wordfast LLC j\xc3\xa4rjest\xc3\xa4\xc3\xa4 koulutuksia ja Wordfast-konferenssin vuosittain. Lis\xc3\xa4ksi yritys julkaisee uutiskirjeen kuukausittain._NEWLINE_Wordfastilla on yli 35 000 k\xc3\xa4ytt\xc3\xa4j\xc3\xa4\xc3\xa4 ymp\xc3\xa4ri maailmaa.\n_START_SECTION_\nHistoria\n_START_PARAGRAPH_\nYves Champollion aloitti Wordfastin ensimm\xc3\xa4isen version kehitt\xc3\xa4misen Pariisissa vuonna 1999. Ohjelmisto koostui makroista, jotka toimivat Microsoft Word 97:n tai Microsoft Wordin uudemman version sis\xc3\xa4ll\xc3\xa4. Tuolloin my\xc3\xb6s muut k\xc3\xa4\xc3\xa4nn\xc3\xb6smuistiohjelmat, kuten SDL Trados, toimivat Microsoft Wordiss\xc3\xa4._NEWLINE_T\xc3\xa4m\xc3\xa4 Microsoft Word -pohjainen ty\xc3\xb6kalu, jota nyky\xc3\xa4\xc3\xa4n kutsutaan Wordfast Classiciksi, oli ilmaisohjelma vuoden 2002 loppupuolelle asti._NEWLINE_Wordfast LLC -yhti\xc3\xb6 perustettiin vuonna 2006. Siihen asti Yves Champollion oli kehitt\xc3\xa4nyt Wordfastia yksityishenkil\xc3\xb6n\xc3\xa4._NEWLINE_Tammikuussa 2009 Wordfast LLC julkaisi Wordfast Translation Studion, johon kuuluvat Wordfast Classic sek\xc3\xa4 itsen\xc3\xa4inen, Java-pohjainen k\xc3\xa4\xc3\xa4nn\xc3\xb6smuistity\xc3\xb6kalu Wordfast Professional. Wordfast Classicin ja Wordfast Professionalin voi ostaa joko yhdess\xc3\xa4 tai erikseen._NEWLINE_Toukokuussa 2010 julkaistiin ilmainen verkkoty\xc3\xb6kalu Wordfast Anywhere. Wordfast Anywheren avulla k\xc3\xa4\xc3\xa4nt\xc3\xa4j\xc3\xa4t voivat ty\xc3\xb6skennell\xc3\xa4 projektien parissa k\xc3\xa4yt\xc3\xa4nn\xc3\xb6ss\xc3\xa4 mill\xc3\xa4 tahansa p\xc3\xa4\xc3\xa4telaitteella, jossa on internet-yhteys, kuten \xc3\xa4lypuhelimella, kannettavalla tietokoneella tai tabletilla. Hein\xc3\xa4kuussa 2010 Wordfast Anywherell\xc3\xa4 oli 5 000 rekister\xc3\xb6itynytt\xc3\xa4 k\xc3\xa4ytt\xc3\xa4j\xc3\xa4\xc3\xa4, ja saman vuoden marraskuuhun menness\xc3\xa4 rekister\xc3\xb6ityneiden k\xc3\xa4ytt\xc3\xa4jien m\xc3\xa4\xc3\xa4r\xc3\xa4 oli kaksinkertaistunut._NEWLINE_Huhtikuussa 2016 Wordfast julkaisi Wordfast Pro 4:n, joka on laaja p\xc3\xa4ivitys ohjelmiston aiempaan versioon. T\xc3\xa4h\xc3\xa4n ty\xc3\xb6kaluun kuuluu edistyneit\xc3\xa4 k\xc3\xa4\xc3\xa4nn\xc3\xb6ksenhallintatoimintoja, kuten WYSIWYG-editori (What You See Is What You Get), tuki monikielisten k\xc3\xa4\xc3\xa4nn\xc3\xb6stiedostojen luomiselle, reaaliaikainen laadunvarmistus ja tehokas k\xc3\xa4\xc3\xa4nn\xc3\xb6ksenmuokkaussuodatin.\n_START_SECTION_\nWordfast Classic\n_START_PARAGRAPH_\nWordfast Classic on makroista koostuva ohjelmisto, joka toimii Microsoft Word 97:n tai uudemman version sis\xc3\xa4ll\xc3\xa4 mill\xc3\xa4 tahansa alustalla. Uudemmat tukiominaisuudet vaativat toimiakseen jonkin Microsoft Wordin uudemmista versioista, mutta suurin osa ominaisuuksista toimii edelleen Microsoft Word 97:ss\xc3\xa4. Wordfast Classicissa k\xc3\xa4\xc3\xa4nnetty dokumentti muunnetaan v\xc3\xa4liaikaisesti kaksikieliseksi dokumentiksi, joka sis\xc3\xa4lt\xc3\xa4\xc3\xa4 segmentteihin jaetun l\xc3\xa4hdetekstin ja k\xc3\xa4\xc3\xa4nn\xc3\xb6ksen. Tiedoston lopullisesta versiosta ohjelmisto poistaa l\xc3\xa4hdekieliset segmentit. Samanlainen toimintatapa on k\xc3\xa4yt\xc3\xb6ss\xc3\xa4 my\xc3\xb6s muissa k\xc3\xa4\xc3\xa4nn\xc3\xb6sohjelmistoissa, kuten Trados 5:ss\xc3\xa4, WordFisheriss\xc3\xa4 ja Logoportissa._NEWLINE_Wordfast Classicin ensimm\xc3\xa4inen versio oli nimelt\xc3\xa4\xc3\xa4n Wordfast version 1. Ensimm\xc3\xa4isen version kehitti Yves Champollion ja se julkaistiin vuonna 1999._NEWLINE_Wordfast Classicin toinen versio oli k\xc3\xa4\xc3\xa4nn\xc3\xb6stoimisto Linguexin yksinomaisessa k\xc3\xa4yt\xc3\xb6ss\xc3\xa4. Linguex hankki loppuvuodesta 1999 ohjelmiston k\xc3\xa4ytt\xc3\xb6oikeudet vakituisille sek\xc3\xa4 freelance-k\xc3\xa4\xc3\xa4nt\xc3\xa4jilleen yksinoikeudella yhdeks\xc3\xa4ksi kuukaudeksi. N\xc3\xa4iden yhdeks\xc3\xa4n kuukauden aikana Wordfastiin lis\xc3\xa4ttiin uusia ominaisuuksia, kuten s\xc3\xa4\xc3\xa4nt\xc3\xb6pohjainen ja sanastollinen laadunvalvonta sek\xc3\xa4 verkkotuki. Wordfastin kolmas versio julkaistiin Linguexin lopetettua toimintansa. T\xc3\xa4m\xc3\xa4 versio oli ilmainen, ja se vaati k\xc3\xa4ytt\xc3\xa4jilt\xc3\xa4\xc3\xa4n rekister\xc3\xb6itymist\xc3\xa4._NEWLINE_Vuoden 2001 puoliv\xc3\xa4liss\xc3\xa4 Wordfastin kehitt\xc3\xa4j\xc3\xa4t solmivat k\xc3\xa4\xc3\xa4nn\xc3\xb6spalvelu Logosin kanssa yhteisyrityssopimuksen ohjelmiston jakelusta juuri Isossa-Britanniassa perustamansa Champollion Wordfast Ltd:n nimiss\xc3\xa4. Yhteisyritys kariutui elokuussa 2001._NEWLINE_Wordfast Classicin kolmas versio oli alun perin ilmaisohjelma, joka vaati rekister\xc3\xb6itymist\xc3\xa4 k\xc3\xa4ytt\xc3\xa4j\xc3\xa4n tietokoneen generoiman sarjanumeron avulla. Lokakuussa 2002 Wordfastista tuli kaupallinen tuote, johon vauraissa maissa asuvat k\xc3\xa4ytt\xc3\xa4j\xc3\xa4t saivat kolmen vuoden lisenssin 170 eurolla. Muissa maissa vastaava lisenssi maksoi aluksi 50 euroa, my\xc3\xb6hemmin 85 euroa.\n_START_SECTION_\nPlus tools\n_START_PARAGRAPH_\nPlus tools on Wordfast Classicin k\xc3\xa4ytt\xc3\xa4jille suunniteltu ty\xc3\xb6kalupaketti, johon kuuluu edistyneit\xc3\xa4 toimintoja, kuten tekstintunnistus ja kohdistaminen.\n_START_SECTION_\nVLTM Project (Very Large Translation Memory)\n_START_PARAGRAPH_\nVLTM Project -ty\xc3\xb6kalun avulla k\xc3\xa4ytt\xc3\xa4j\xc3\xa4t voivat hy\xc3\xb6dynt\xc3\xa4\xc3\xa4 sis\xc3\xa4lt\xc3\xb6\xc3\xa4 eritt\xc3\xa4in suuresta julkisesta k\xc3\xa4\xc3\xa4nn\xc3\xb6smuistista tai perustaa yksityisen ty\xc3\xb6ryhm\xc3\xa4n, jonka j\xc3\xa4senet voivat jakaa k\xc3\xa4\xc3\xa4nn\xc3\xb6smuisteja kesken\xc3\xa4\xc3\xa4n.\n_START_SECTION_\nWordfast Server\n_START_PARAGRAPH_\nWordfast Server (WFS) on turvallinen k\xc3\xa4\xc3\xa4nn\xc3\xb6smuistipalvelin, joka on yhteensopiva Wordfast Classicin, Wordfast Pron ja Wordfast Anywheren kanssa. Palvelimella voi jakaa k\xc3\xa4\xc3\xa4nn\xc3\xb6smuisteja reaaliaikaisesti ymp\xc3\xa4ri maailman._NEWLINE_WFS tukee TMX- ja Wordfast TM -muotoisia k\xc3\xa4\xc3\xa4nn\xc3\xb6smuisteja. Se voi palvella samanaikaisesti enint\xc3\xa4\xc3\xa4n 50 000 k\xc3\xa4ytt\xc3\xa4j\xc3\xa4\xc3\xa4 ja yll\xc3\xa4pit\xc3\xa4\xc3\xa4 enint\xc3\xa4\xc3\xa4n tuhatta k\xc3\xa4\xc3\xa4nn\xc3\xb6smuistia, joista kukin voi sis\xc3\xa4lt\xc3\xa4\xc3\xa4 miljardi k\xc3\xa4\xc3\xa4nn\xc3\xb6syksikk\xc3\xb6\xc3\xa4.\n_START_SECTION_\nTuetut k\xc3\xa4\xc3\xa4nn\xc3\xb6smuisti- ja sanastoformaatit\n_START_PARAGRAPH_\nWordfastin k\xc3\xa4\xc3\xa4nn\xc3\xb6smuistit ja sanastot ovat yksinkertaisia sarkaineroteltuja tekstitiedostoja, jotka voi avata ja muokata tekstieditorissa. Wordfastin ohjelmilla voi my\xc3\xb6s tuoda ja vied\xc3\xa4 TMX-tiedostoja ja siten siirt\xc3\xa4\xc3\xa4 k\xc3\xa4\xc3\xa4nn\xc3\xb6smuisteja muiden tunnettujen CAT-ty\xc3\xb6kalujen v\xc3\xa4lill\xc3\xa4. Wordfast Pro tukee TBX-tiedostoja, joten my\xc3\xb6s termist\xc3\xb6j\xc3\xa4 voidaan siirt\xc3\xa4\xc3\xa4 sen ja muiden CAT-ty\xc3\xb6kalujen v\xc3\xa4lill\xc3\xa4._NEWLINE_Wordfastin tuotteet tukevat useiden k\xc3\xa4\xc3\xa4nn\xc3\xb6smuistien ja sanastojen luomista. Wordfastin k\xc3\xa4\xc3\xa4nn\xc3\xb6smuisteihin mahtuu miljoona k\xc3\xa4\xc3\xa4nn\xc3\xb6syksikk\xc3\xb6\xc3\xa4 ja sanastoihin 250 000 sana-artikkelia kuhunkin._NEWLINE_Wordfastissa voi k\xc3\xa4ytt\xc3\xa4\xc3\xa4 palvelinpohjaisia k\xc3\xa4\xc3\xa4nn\xc3\xb6smuisteja ja noutaa dataa konek\xc3\xa4\xc3\xa4nn\xc3\xb6sohjelmistoista, kuten Google Translatesta ja Microsoft Translatorista.\n_START_SECTION_\nDokumentaatio ja tuki\n_START_PARAGRAPH_\nOhjelmistojen k\xc3\xa4ytt\xc3\xb6oppaat voi ladata kokonaisuudessaan Wordfastin verkkosivuilta. Wordfast Prolle ja Wordfast Anywherelle on my\xc3\xb6s verkkotukisivut. Wordfast Wikist\xc3\xa4 k\xc3\xa4ytt\xc3\xa4j\xc3\xa4t saavat apua alkuun p\xc3\xa4\xc3\xa4semisess\xc3\xa4, vinkkej\xc3\xa4 ohjelmistojen k\xc3\xa4yt\xc3\xb6st\xc3\xa4, vastauksia usein kysyttyihin kysymyksiin ja yleist\xc3\xa4 tietoa ohjelmistoista. Opetusvideoita on saatavilla Wordfastin englanninkielisell\xc3\xa4 YouTube-kanavalla._NEWLINE_Wordfast tarjoaa lisenssin ostaneille k\xc3\xa4ytt\xc3\xa4jille ilmaista teknist\xc3\xa4 tukea. K\xc3\xa4ytt\xc3\xa4j\xc3\xa4t voivat my\xc3\xb6s hy\xc3\xb6dynt\xc3\xa4\xc3\xa4 ilmaisia vertaistukifoorumeita, joita l\xc3\xb6ytyy useilla eri kielill\xc3\xa4._NEWLINE_Wordfastin k\xc3\xa4ytt\xc3\xa4jille on tarjolla my\xc3\xb6s 19 erikielist\xc3\xa4 s\xc3\xa4hk\xc3\xb6postilistaa, jotka perustuvat Yahoo Groups! -keskustelualustapalveluun. Ne on tarkoitettu k\xc3\xa4ytt\xc3\xa4jien v\xc3\xa4liseen viestint\xc3\xa4\xc3\xa4n \xc2\xa0ja ongelmista keskusteluun.\n_START_SECTION_\nHinnasto ja lisenssit\n_START_PARAGRAPH_\nWordfast Classicin ja Wordfast Pron voi ostaa erikseen, jolloin lisenssin hinta on 400 euroa per ohjelmisto, tai yhdess\xc3\xa4, jolloin lisenssin hinta on 500 euroa. Joissain maissa on voimassa erikoistarjouksia. Tukkualennus p\xc3\xa4tee kolmen tai useamman lisenssin ostoissa. Kaikki Wordfast-lisenssit sis\xc3\xa4lt\xc3\xa4v\xc3\xa4t ostop\xc3\xa4iv\xc3\xa4st\xc3\xa4 l\xc3\xa4htien kolmeksi vuodeksi ilmaisen s\xc3\xa4hk\xc3\xb6postituen, ilmaiset p\xc3\xa4ivitykset ohjelmiston uusiin versioihin sek\xc3\xa4 oikeuden uudelleenlisensoida ohjelmisto sen toiminnan yll\xc3\xa4pit\xc3\xa4miseksi._NEWLINE_Kolmen vuoden lisenssiajan j\xc3\xa4lkeen k\xc3\xa4ytt\xc3\xa4j\xc3\xa4t voivat uusia lisenssin taas kolmeksi vuodeksi 50 prosentin alennuksella uusintahetken normaalista ohjev\xc3\xa4hitt\xc3\xa4ishinnasta._NEWLINE_Virallisen Wordfast-koulutuksen suorittaneet k\xc3\xa4ytt\xc3\xa4j\xc3\xa4t saavat henkil\xc3\xb6kohtaisesta lisenssist\xc3\xa4 25\xc2\xa0% alennuksen.\n_START_SECTION_\nKoulutus\n_START_PARAGRAPH_\nWordfastin verkkosivuilla on luettelo p\xc3\xa4tevist\xc3\xa4 Wordfast-kouluttajista maittain listattuina._NEWLINE_Suomessa Wordfast-koulutuksia j\xc3\xa4rjest\xc3\xa4\xc3\xa4 esimerkiksi Suomen k\xc3\xa4\xc3\xa4nt\xc3\xa4jien ja tulkkien liitto ry (SKTL). Koulutusten ajankohdista on tietoa SKTL:n verkkosivuilla. Koulutuksia j\xc3\xa4rjest\xc3\xa4\xc3\xa4 my\xc3\xb6s K\xc3\xa4\xc3\xa4nn\xc3\xb6salan asiantuntijat KAJ ry, jonka verkkosivuilla on niist\xc3\xa4 tarkempia tietoja.'